SOMA News 22 Oct 2006
Who was Skjøde
The original to this article was found on http://www.skjernkvaernen.dk/history.htm in 2004.
However this page no longer exist, and I have had no succes in finding it's owner. Therefore I have taken the liberty of copying the text.
(If you are, or know, the copyright owner, then please contact me.)
English translation at the end of this page:
Det begyndte med en lille mus drejet og skåret i Bangkokteak. Siden fulgte en munter and med sine ællinger, en elegant pingvin og en klog ugle, der kunne holde på bøgerne. De dekorative dyr fik følgeskab af skåle, fade og bakker, skærebrætter og bordkværne til salt og peber. Den kværn, De netop har pakket ud, blev én af virksomhedens største successer med tusinder af solgte eksemplarer verden over, omtalt i flere fagtidskrifter og optaget på Dansk Kunstindustris censurerede udstilling på Charlottenborg, som fornemme eksempler på gedigent og smukt dansk design.
Virksomheden i Skjern var i sig selv et eventyr fra det virkelige liv, hvor bilforhandlerens søn fra Kolding, Theodor Skjøde Knudsen, kom til Vestjylland som kostskoleelev på Vestjysk Gymnasium i Tarm midt i 40′erne. Herefter arbejdede han som bogholder i sin svigerfars virksomhed, Herborg Maskinfabrik i Skjern, men i sin fritid morede han sig med at lave dyr, vaser og lamper i keramik og siden i træ. I 1956 indsendte man fra Den Permanente en vase og en lampe i træ til den årlige Charlottenborgudstilling for kunsthåndværk. Tingene blev antaget, og de vakte så megen opsigt, at Skjøde tog springet til at blive selvstændig kunsthåndværker.
I 1960 byggede han sin fabrik, der med sine 40 ansatte og flere underleverandører stod som beviset på bæredygtigheden i Skjødes fornemmelse for design. Skjødes ting fandt bl.a. vej til Amalienborg, da Prinsesse Margrethe bestilte et spil Kinaskak hos ham. Salget blev båret frem af 1960′ernes bølge af veldesignede møbler, lamper og brugskunst, der gjorde "Danish Design" kendt og eftertragtet i hele verden.
I midten af 60′erne blev det træspillene fra Skjøde Skjern, der fyldte mest i produktionen - "Drillepinden", som er en særlig dansk udgave af det klassiske solitairespil, det lige så drilske roulettespil, det 7.000 år gamle kalahaspil i en moderne designet udgave m.fl. Kronen på dette værk var tårnspillet, hvor man fylder kugler i foroven og så drejer dem ned til bunden via sindrige kanaler. Dette spil, der oprindelig var tænkt anvendt som kodelås til en sparebøsse, fungerer lige så meget som skulptur, som et spil. Den håndværksmæssige kvalitet og omhyggelige sortering af træet prægede alle spillene, så de har fungeret som dekoration længe efter, spilleinteressen var forsvundet.